Številka: 900-3/2025/2

Ljubljana, 06.02.2025

**ZAPISNIK**

Druge redne seje Sveta staršev, ki je potekala v zbornici Centra IRIS in preko ZOOM povezave dne **05.02.2025 ob 17.30 uri.**

**Prisotni:** Tomaž Kirm (9.d), Mateja Smolej (posebni program), Tina Sabadin (3., 4. in 5.a), Barbara Gabrovec (4.d), Eva Oberžan Gorše (1. in 3.c ter 7.d), Matej Krajnc (2.c), Petra Kleva (4.c), Aleksandra Jug (9.c), Janez Podobnik (8.c), Valentina Hlebec (7.c), Karolina Kobal (5.c), Marjetka Pintarič (srednja šola, slepi in slabovidni), Vida Kmetec (8.d, pridružila se je 15 minut po začetku seje), Elvira Buron (pridružila se je pol ure po začetku seje), Miha Doberlet (6.c, pridružil se je po eni uri in 37 minutah od začetka seje).

**Ostali prisotni:** Kolar Romana, ravnateljica

**K točki** **1:**

Sejo vodi predsednik Sveta staršev, gospod Tomaž Kirm, ki navzoče pozdravi. Seja poteka v živo, v zbornici Centra IRIS in preko Zoom povezave.

Ugotavlja, da je prisotnih 12 članov in je s tem sklepčnost zagotovljena.

**SKLEP št. 1**

**Svet Staršev je sklepčen. Prisotnih je 12 članov.**

Predsednik prebere dnevni red seje, ki je bil predlagan na vabilu za drugo sejo Sveta staršev:

**DNEVNI RED:**

1. Ugotovitev sklepčnosti in potrditev dnevnega reda;
2. Potrjevanje zapisnika predhodne seje;
3. Predstavitev dela šole v prvem ocenjevalnem obdobju;
4. Varnost na šoli in predstavitev protokola v primeru izrednih situacij;
5. Predstavitev poteka gradnje nove šole;
6. Razno, pohvale, pripombe in predlogi staršev.

Navzoče vpraša ali se strinjajo s predlaganim dnevnim redom.

Pripomb na predlagani dnevni red ni.

Člani sveta staršev z dvigom rok potrdijo predlagani dnevni red.

ZA: 12 članov,

PROTI: 0 članov,

VZDRŽANIH: 0 članov

**SKLEP št. 2**

**Svet zavoda je (soglasno) sprejel predlagani dnevni red.**

**K točki** **2:**

Predsednik na kratko predstavi prejšnji zapisnik in prisotne člane vpraša, ali se strinjajo z zapisnikom predhodne seje.

Pripomb in predlogov za dopolnitev ni.

Člani sveta staršev z dvigom roke potrdijo zapisnik predhodne seje.

ZA: 12 članov,

PROTI: 0 članov,

VZDRŽANIH: 0 članov.

**SKLEP št. 3**

**Svet zavoda je z 12 glasovi ZA, 0 glasovi PROTI in 0 VZDRŽANIMI glasovi potrdil zapisnik predhodne seje.**

**K točki** **3:**

Predsednik prosi ravnateljico Centra IRIS, da predstavi delo šole v prvem ocenjevalnem obdobju.

Romana Kolar prisotne člane najprej pozdravi. Ravnateljica pove, da je za nami učno povprečno uspešna prva konferenca. Ob zaključku konference je 10 učencev oz. dijakov negativnih, 3 neocenjeni, ostali so pozitivni. Tudi v lanskem šolskem letu smo ob istem obdobju imeli 9 negativnih in 3 neocenjene učence oz. dijake.

Imamo pa bistveno večje število neopravičenih ur. V lanskem šolskem letu le 19, v letošnjem pa 298, od tega le 2 uri v srednji šoli.

Izdali smo tudi 6 vzgojnih opominov, v lanskem šolskem letu 8. Izpeljali smo vse do sedaj načrtovane dneve dejavnosti in ostale aktivnosti. Zaradi kadrovske stiske smo v zaostanku z načrtovanimi IKT izobraževanji za otroke s strani projekta Kadring d.o.o.. Učitelj računalništva je v prvem delu konference pokrival vsebine e-komunikacije pri predmetu Komunikacijske veščine, zato smo z izvajanjem projektnih aktivnosti začeli kasneje, kot smo predvidevali.

Ravnateljica pove, da se v letošnjem letu še toliko bolj srečujejo z otroki, za katere menijo, da jim Center IRIS težko pomaga. Nekateri imajo ob avtizmu še druge težave, ki pa jih na Centru ne znamo ustrezno nasloviti. Ravnateljica pove, da se zaveda, da je včasih težko sprejeti dejstvo, da tudi nova usmeritev za otroka ni ustrezna, ampak je dolgoročno to boljša izbira. Zaveda se tudi, da je v trenutnem sistemu za te otroke potrebno poskrbeti. Bi pa bilo potrebno razmišljati tudi o drugačnih oblikah poučevanja, tudi individualnem, vsaj v določenem obdobju. O tem potekajo tudi pogovori s pristojnim ministrstvom. Si pa Center ob trenutni prostorski stiski tega ne more privoščiti.

V osnovi izhajamo iz otrok in ko vidimo, da naše okolje za otroka ni primerno, se pričnemo s starši pogovarjati o drugih možnostih izobraževanja. Tukaj imamo popolnoma različne odzive. Z nekaterimi starši odlično sodelujemo, z drugimi pa malo manj.

Gospod Kirm vpraša, če lahko starši na kakršenkoli način pripomorejo k razreševanju situacij, ko so na eni strani otroci nepravilno usmerjeni in na drugi strani ostali otroci, ki so lahko s strani teh otrok prizadeti bodisi v obliki obnašanja, nasilja ipd.. Pri tem poudari, da ni mišljeno kogarkoli izločati, temveč je mišljena pomoč.

Ravnateljica pojasni, kje je največ težav in sicer da ne gre toliko za vedenjske, temveč psihološke težave v smislu samomorilnosti, samopoškodovanja, tudi izbruhi, ki so fizično nasilni. Pove, da na tem področju nimamo izkušenj in nismo ustrezno usposobljeni. Iz zunanjih institucij nam prihajajo naproti, zavedamo pa se, da za takšne otroke ni druge primerne ustanove. Dodaten problem se pojavlja, ker takšne otroke Center bodisi sprejme šele v višjih razredih bodisi sredi šolskega leta, kar onemogoča daljše spremljanje otrok in s tem lažjo pomoč.

Ravnateljica pojasni, da ko je oddelek poln, Center ne vzame več novega učenca ali dijaka. Zaradi trenutne prostorske stiske in omejitev iz pravilnika na Centru ne povečujemo števila oddelkov.

Gospo Smolej zanima, kako to, da prihaja do neopravičenih odsotnosti. Sprašuje, ali otroci sami prihajajo v šolo?

Ravnateljica odgovori, da so starši seznanjeni z neopravičenimi odsotnostmi in da so razlogi različni.

Gospa Kleva pojasni, da večina staršev ne spremlja več otrok do vrat.

Ravnateljica razloži, da na Centru iščemo načine, kako sčasoma pomagati otrokom s takšnimi težavami in jim ponuditi druge vrste pomoči, predvsem pomoč pedopsihiatrije in ustreznih zdravstvenih institucij.

Gospa Gorše predlaga, da bi se šola povezala z institucijami.

Ravnateljica pojasni, da so pravilniki tisti, ki tega ne dovoljujejo brez soglasja staršev.

Ravnateljica pove, da sodelujemo s strokovnim centrom iz Višnje Gore in pristojnimi ministrstvi, za vse ostalo pa potrebujemo dovoljenja staršev.

Kot ostale šole, se tudi Center IRIS sooča s kadrovsko stisko. Tako že tretjič iščemo učitelja za socialne in komunikacijske veščine. Imeli smo težave z različnimi, tudi daljšimi bolniškimi odsotnostmi.

Razvije se debata o specialni dokvalifikaciji in financiranju. Problematika je še posebej alarmantna na področju tiflopedagogike. Starši so bili začudeni, da si morajo učitelji za poučevanje na Centru IRIS specialno pedagoško dokvalifikacijo plačati sami. Gospa Smole pove, da žal javnosti ta tematika ne zanima, saj so bili v medijih članki na to temo že objavljeni.

Gospoda Kirma zanima, ali bi bilo izvedljivo namensko zbiranje sredstev s strani staršev za plačilo izobraževanja učiteljem. Ravnateljica to možnost potrdi.

**SKLEP št. 4**

**Ravnateljica je predstavila delo šole v prvem ocenjevalnem obdobju, glede česar so starši razvili diskusijo. Svet staršev je s 14 glasovi ZA potrdil predstavitev, na podlagi česar je bila točka zaključena.**

**K točki** **4:**

Predsednik se zahvali za predstavitev in prosi ravnateljico, da v luči dogodkov predstavi še varnost na šoli in predstavitev protokola v primeru izrednih situacij.

Ravnateljica pove, da je bila v novembru izvedena evakuacijska vaja. Ugotovljenih je bilo nekaj nepravilnosti, s katerimi je bil seznanjen najemodajalec in jih je moral odpraviti. Njegovo poročilo še čakamo.

V luči trenutnih dogodkov smo v Centru IRIS razmišljali o smiselnosti izpeljave nenapovedane evakuacijske vaje. Na tem mestu ravnateljica pozove člane Sveta staršev k razmisleku glede nenapovedane evakuacijske vaje v prihodnjem šolskem letu in sicer predvsem zaradi specifike otrok.

Razvije se diskusija glede izvedene in bodočih evakuacijskih vaj.

Gospod Doberlet preko zoom povezave napiše, da se mu zdi večkrat ponovljena požarna vaja zelo smiselna in da smatra, da je za njihove otroke potrebnih več ponovitev. Vpraša, ali bi bilo to izvedljivo.

Ravnateljica odgovori, da bi bilo to potrebno vključiti v letni delovni načrt.

Ravnateljica je povedala, da kot so starši že seznanjeni, da so imeli tudi v Centru IRIS v tem šolskem letu nekaj izzivov. Ravnateljica je v mesecu decembru oblikovala krizno skupino, ki jo sestavlja 6 zaposlenih ter ravnateljica. Skupina se sestaja 1x tedensko z namenom oblikovanja kriznega protokola za situacije, ki bi se lahko zgodile. Načrtujejo protokol delovanja ob elementarni oz. naravni nesreči, pobojem s strelnim ali drugim hladnim orožjem, samomoru ali smrti, hekerskim napadom na informacijski sistem.

V osnovi pa vedno delujejo po sistemu obveščanja policije ali klica v sili (112). Sledi obveščanje staršev neposredno vpletenih otrok, pristojnega ministrstva, po potrebi tudi CSD, ZRSŠ, pedopsihiatrije in inšpektorata. Po navodilih policistov in kriminalistov ter inšpektorata sledi tudi obveščanje ostalih staršev in javnosti. Vedno skušamo delovati v najboljšo korist otrok.

Trenutno se poslužujemo edinih uradnih protokolov, ki jih predlaga ministrstvo: Protokol ob zaznavi in obravnavi medvrstniškega nasilja v vzgojno-izobraževalnih zavodih, ZRSŠ ter ko se zgodi samomor učenca ali dijaka, NIJZ.

Gospa Jug preko zoom povezave zapiše pohvale šoli na odziv in k pripravam na načrt v primeru groženj/napada, tudi cyber napada.

Gospoda Kirma zanima, ali je pri vhodu v Center stalno prisoten varnostnik .

Ravnateljica pojasni, da stalnega varnostnika ni možno zagotoviti, so pa zgoraj nameščena tudi požarna vrata, ki onemogočajo vstop brez kartice.

**SKLEP št. 5**

**Ravnateljica je predstavila protokole varnosti iz naslova požarne varnosti ter groženj z najrazličnejšimi napadi ali smrtjo. Pripomb ni bilo.**

**K točki** **5:**

Predsednik sveta se zahvali za obrazložitev in ravnateljico prosi, da predstavi še potek gradnje nove šole.

Ravnateljica pove, da je bila objavljena natečajna naloga za pripravo strokovno najprimernejše arhitekturne rešitve. Center IRIS ves čas postopka sodeluje z ZAPSom in celotno komisijo. Ravnateljica je aktivni član. Opravljen je bil javni ogled lokacije za vse natečajnike ter pripravljeni vsi odgovori na zastavljena vprašanja. 20.2. je datum oddaje dokumentacije, sledi celoten postopek ocenjevanja oddanih elaboratov ter preverjanje natečajnikov pri čeme sodeluje tudi IRIS. Objava poročila se predvideva za 2.4. Po pravnomočnosti se razstava izbrane naloge predvideva za april 2025.

V kolikor ne bo pritožb, sledi pridobivanje potrebne dokumentacije za gradnjo.

Kar se tiče rušitve šolske stavbe, ravnateljica pove, da je decembra 2024 ministrstvo objavilo javno naročilo za izbor izvajalca rušitve šolskega objekta, z rokom oddaje in odpiranja ponudb 3. 2. 2025.

Dne 23. 1. 2025 je ministrstvo prejelo vprašanje potencialnega ponudnika, ali je na objektu azbest. Sum o prisotnosti azbesta so na ministrstvu preverili pri izdelovalcu projektne dokumentacije za rušitev, ki je povedal, da na objektu ni zaznal azbesta. V izogib nevšečnostim, ki bi nastale, če je na objektu res azbest le ta pa v razpisni dokumentaciji za pridobitev ponudb ni evidentiran, je ministrstvo naročilo strokovni pregled fasadnih oblog in strešne kritine pri Zavodu za gradbeništvo Slovenije. Zaradi pridobivanja strokovnega poročila o obstoju azbesta s strani ZAGa, je rok za oddajo ponudb podaljšan.

Rušitev je tako predvidena v mesecu marcu, v kolikor pri samem izboru izvajalca ne bo kakšnih težav in nepričakovanih zadržkov. Ministrstvo je že izbralo izvajalca nadzora nad rušitvijo.

Po predstavitvi ravnateljica vpraša člane, če imajo še kakšno vprašanje.

Gospa Kleva vpraša, ali bodo prostori ostali enaki. Ravnateljica pojasni, da te informacije Center nima, izvedeli pa naj bi jo meseca aprila. Pove tudi, da imajo natečajniki popolnoma proste roke, kar se tiče umestitve prostorov, le da morajo biti pri tem upoštevani določeni dogovorjeni kriteriji. Dogovor z ministrstvom je bil, da Center IRIS ne bo imel več kot dvooddelčno šolo za otroke z avtizmom, da bo vključeval kombiniran oddelek za slepe in posebni program, ki bosta ostala približno enaka, srednja šola pa se bo povečala. Vključen bo tudi strokovni center, ki ga v bistvu Center izvaja že sedaj.

Predsednik sveta se zahvali za predstavitev.

**SKLEP št. 6**

**Ravnateljica je predstavila potek gradnje nove šole, ki poteka znotraj časovno dogovorjenih okvirjev. Pripomb ni bilo.**

**K točki** **6:**

Predsednik sveta napove točko Razno, pohvale, pripombe in predlogi staršev.

Gospod Kirm izpostavi, da imajo otroci senzorne težave pri obrokih, ki so v zaprtih posodah servirani pomešani med seboj. Sprašuje, ali se v Centru glede tega zaznavajo kakšne težave.

Ravnateljica pove, da je bilo na prvem roditeljskem sestanku dogovorjeno, da se takšne težave sporočijo in se bodo rešile. Pove pa tudi, da posode sicer nimajo pregrad, se pa bodo obstoječe posode ob uničenju menjale za takšne s pregradami. Člani sveta potrdijo, da se ločevanje hrane po vnaprejšnjem dogovoru že izvaja.

Gospod Kirm še predlaga, da se v največji možni meri ohranijo sestanki tudi preko Zoom povezav in na isti način omogočijo tudi govorilne ure.

Ravnateljica odgovori, da smo na Centru tako že dogovorjeni in vsi učitelji s tem seznanjeni, hkrati pa opozori, da učitelji prosijo, da se starši na takšne stvari najavljajo.

Gospoda Kirma zanima še, kako je s taborom Trilobit.

Ravnateljica odgovori, da velja tako, kot je bilo dogovorjeno na Svetu staršev oz. na obeh svetih, torej da gredo na tabor sedmi, osmi in deveti razredi. Zadeva je v fazi zbiranja prijav.

Gospod Kirm pove, da je prejel v podpis izjavo o varstvu osebnih podatkov. V zvezi s tem ga zanima, s kakšnimi podatki razpolaga on in člani Sveta staršev, da bi jim bilo potrebno takšno izjavo podpisati.

Gospod Kirm predlaga, da se pravilniki z izjavami pošljejo članom Sveta staršev preko eAsistenta.

Gospod Kirm pove, da so imeli starši neformalno srečanje, kjer so se pogovarjali o raznih težavah, ki jih zaznavajo. Pogovarjali so se o boljšem sodelovanju med starši in šolo, o izobraževanjih s področja avtizma za starše in učitelje in o neustreznosti šolskih prostorov. Gospod Kirm in gospa Hlebec, namestnica predsednika Sveta staršev sta se sestala s svetovalno službo Centra, kjer sta vse to predstavila. Na podlagi tega je svetovalna služba pripravila izobraževanje za otroke z avtizmom, ki ga bo vodila strokovnjakinja Nina Berložnik dne 19.02.2025, o čemer so bili starši obveščeni preko eAsistenta. Oblikovali sta se tudi dve pogovorni skupini, kot podporni skupini, v katerih bi se zbližali starši in učitelji ter strokovni delavci za lažje soočanje s problemi. Gospod Kirm pozove predstavnike staršev, da obvestijo ostale starše, da se prijavijo na pogovorni skupini, ki pa bosta potekali v mesecu marcu in maju. Hkrati pozove ravnateljico, da Center staršem pošlje opomnike v zvezi z izobraževanjem za otroke z avtizmom.

Ravnateljica bo svetovalni službi naročila, da do konca tedna pošlje vsem staršem opomnik in prosi, da starši, ki opomnika ne bodo prejeli, o tem obvestijo svetovalno službo ali pa pošljejo obvestilo na e-naslov: [info@center-iris.si](mailto:info@center-iris.si).

Gospod Kirm predlaga ravnateljici, da predstavi možnost za pridobitev dodatnih prostorov v okviru Centra.

Ravnateljica pove, da so morebitni dodatni prostori mišljeni kot prostori za umik, ki jih učenci potrebujejo. Omeni možnost, da se decembra 2025 odpre del stolpiča in se s tem Centru omogoči dodatne prostore, v kolikor ne bo s sedanjim najemnikom podaljšana najemna pogodba.

Gospo Gorše zanima, kako je s kosili na športnih dnevih.

Ravnateljica razloži, da dobijo »lunch« pakete samo tisti učenci, ki so nanje naročeni.

Gospa Smolej pohvali vse organizatorje, ki so organizirali plavanje, nad katerim so bili otroci navdušeni.

Gospa Smolej izrazi željo po večji socialni vključenosti otrok, da bi s tem premagali osamljenost. Sprašuje, kako bi se jim zagotovila socializacija tudi z drugimi vrstniki s podobnimi izzivi, kot jih imajo sami. Predlaga, da bi se recimo organiziral medšolski ples v sodelovanju z drugimi šolami, ampak to naj bi bilo v organizaciji staršev, Center IRIS pa bi nudil podporo.

Gospod Kirm ob tem pohvali novoletno zabavo decembra 2023 in predlaga, da bi se takšne prireditve ponavljalo.

Gospa Smolej predlaga ustanovitev delovne skupine za starše, o kateri naj bi se podrobneje dogovorili na pogovorni skupini.

Seja se je zaključila ob 20.10 uri.

Zapisala: Predsednik Sveta staršev:

Urška Avbelj Tomaž Kirm